六觀堂老人草書
作者：蘇軾
朝代：宋

paragraphs: 物生有象象乃滋，夢幻無根成斯須。
方其夢時了非無，泡影一失俯仰殊。
清露未晞電已徂，此滅滅盡乃真吾。
云如死灰實不枯，逢場作戲三昧俱。
化身爲醫忘其軀，草書非學聊自娛。
落筆已喚周越奴，蒼鼠奮髯飲松腴。
剡藤玉版開雪膚，遊龍天飛萬人呼，莫作羞澀羊氏姝。